Палац Максімовічаў (Горадня)

**Пала́ц Максімо́вічаў** (*Дом віцэ-губэрнатара*) — помнік архітэктуры пачатку XIX стагодзьдзя ў Горадні. Знаходзіцца ў цэнтры места, пад адрасам *[[Вуліца Элізы Ажэшкі (Горадня)|вуліца Элізы Ажэшкі]], 3*. Твор архітэктуры клясыцызму.

## Гісторыя
Мураваны палац Максімовічаў на вуліцы Раскошы (пазьней Садовай) у Горадні збудавалі ў 1803 годзе. Уласьнік палаца Кандрат Максімовіч з 1807 году выконваў абавязкі гарадзенскага віцэ-губэрнатара. У вайну 1812 году ў палацы знаходзіўся штаб Жэрома Банапарта, брата Напалеона І.

У 1827 годзе з прычыны грашовых злоўжываньняў улады Расейскай імпэрыі забралі палац ў дзяржаўны скарб, потым ён пэўны час здаваўся ў арэнду. Пазьней былы палац выкарыстоўваўся дзеля разьмяшчэньня розных установаў: скарбовай палаты, губэрнскай управы, дэпартамэнту дзяржаўнай скарбніцы, архіваў, канцэлярыі падатковай інспэкцыі, рэстарану. У польска-савецкую вайну ўлетку 1920 году ў будынку знаходзіўся гарадзенскі рэвалюцыйны камітэт, 1—2 жніўня тут спыняўся Фэлікс Дзяржынскі.

За часамі міжваеннай Польскай Рэспублікі ў былым палацы знаходзіліся: сядзіба Гарадзенскага павятовага староства, Міністрэрства грамадзкіх працаў, Міністэрства фінансаў, мескі музэй, клюб мескіх ураднікаў, ашчадная каса Гарадзенскага павету, рэдакцыя «Газэты польскай зямлі Гарадзенскай».

Па Другой сусьветнай вайне ў былым палацы разьмяшчаўся Выканаўчы камітэт абласнога Савету народных дэпутатаў. У 1970 годзе савецкія ўлады павесілі на будынку мэмарыяльную дошку Дзяржынскаму.

## Архітэктура
Помнік архітэктуры клясыцызму. Гэта 2-павярховы Г-падобны ў пляне будынак, накрыты 2-схільным дахам. Цэнтральная частка вылучаецца 4-калённым портыкам з элемэнтамі дарыцкага ордэру. Калёны на высокіх п’едесталах падтрымліваюць антаблемэнт з трыкутным франтонам. Галоўны фасад падзяляецца філёнгамі і прафіляваным карнізам, дэкаруецца рустам. Сьцены праразаюцца прастакутнымі аконнымі праёмамі, аздобленымі фігурнымі ліштвамі і сандрыкамі.

Плян калідорны з 2-баковым разьмяшчэньнем памяшканьняў. Пры галоўным уваходзе вэстыбюль з параднымі сходамі. Інтэр’еры аздабляліся фрэскавай размалёўкай.

У невялікім садзе за домам стаяла мураваная альтанка-ратонда (не захавалася).

## Галерэя

Horadnia, Raskoša, Maksimovič. Горадня, Раскоша, Максімовіч (1909).jpg|1909 г.
Horadnia, Raskoša-Złatarskaja. Горадня, Раскоша-Златарская (1901-14).jpg|да 1915 г.
Horadnia, Raskoša, Maksimovič. Горадня, Раскоша, Максімовіч (1915).jpg|1915 г.
Horadnia, Raskoša, Maksimovič. Горадня, Раскоша, Максімовіч (1915-18) (2).jpg|1915—1918 гг.


Horadnia, Raskoša-Złatarskaja. Горадня, Раскоша-Златарская (J. Vałynski, 1929).jpg|Я. Валынскі, 1929 г.
Horadnia, Raskoša-Złatarskaja, Maksimovič. Горадня, Раскоша-Златарская, Максімовіч (Z. Charleŭski, 1931).jpg|З. Харлеўскі, 1931 г.
Horadnia, Raskoša-Złatarskaja, Maksimovič. Горадня, Раскоша-Златарская, Максімовіч (H. Poddębski, 1932-35).jpg|Г. Паддэмбскі, 
Horadnia, Raskoša, Maksimovič. Горадня, Раскоша, Максімовіч (1919-39).jpg|да 1939 г.


Horadnia, Raskoša-Złatarskaja. Горадня, Раскоша-Златарская (1931-39).jpg|да 1939 г.
Horadnia, Raskoša, Maksimovič. Горадня, Раскоша, Максімовіч (1941).jpg|1941 г.
Horadnia, Raskoša-Złatarskaja. Горадня, Раскоша-Златарская (1941-44).jpg|1941—1944 гг.
Horadnia, Raskoša-Złatarskaja. Горадня, Раскоша-Златарская (1944).jpg|1944 г.


## Крыніцы

## Літаратура
* 
* Біяграфія гарадзенскіх вуліц. Ад Фартоў да Каложы. —  — Вроцлаў: Вроцлаўская навуковая друкарня, 2012. — 370 с. .

Катэгорыя:Збудаваньні Горадні
Катэгорыя:Палацы Беларусі